ՄԱԿ-ի մանկական հիմնադրամը (ՅՈՒՆԻՍԵՖ) Լոռու մարզում իրականացնում է մի շարք ծրագրեր, այդ թվում նաև` հաշմանդամություն ունեցող երեխաներին ուղղված: Մարզում կայացած հանդիպմանը հիմնադրամի ներկայացուցչի տեղակալ Ռադոսլավ Ռժեհակն ասաց, որ Լոռու մարզում իրականացվող ծրագրերում որոշ բաղադրիչներ են ավելացվել: Դրանցից է, օրինակ՝ հաշմանդամություն ունեցող երեխաներին վաղ տարիքում հայտնաբերելը, ապա նրանց ինտեգրումը մանկապարտեզին, դպրոցին, հետագայում նաև` համայնքային կյանքին. «Սա մենք համարում ենք որպես մեկ միասնական գործընթաց: Դրա բաղադրիչների մի զգալի մասն արդեն սկսվել և իրականացվում է: Մենք հաշմանդամություն ունեցող երեխաների նկատմամբ նոր մոտեցում ենք իրականացնելու: Եղածի վրա հիմնվելով` փորձելու ենք հասկանալ` ինչպե՞ս է սկսվում այդ գործընթացը և աջակցություն ցուցաբերել մանկապարտեզից մինչև դպրոց, չանտեսելով նաև խնդրի առողջապահական կողմը»,- ասաց Ռադոսլավ Ռժեհակը: